b'\n_START_ARTICLE_\nErkyl\xc3\xa4n kartano\n_START_PARAGRAPH_\nErkyl\xc3\xa4n kartano on Hausj\xc3\xa4rvell\xc3\xa4 Erkyl\xc3\xa4nj\xc3\xa4rven rannalla sijaitseva kartano. Se on puistoineen yksi Suomen merkitt\xc3\xa4vimmist\xc3\xa4 1800-luvun puoliv\xc3\xa4lin kartanoarkkitehtuurin edustajista. Kartanon kaksikerroksisen vaaleaksi rapatun p\xc3\xa4\xc3\xa4rakennuksen on 1840-luvulla suunnitellut arkkitehti Anders Fredrik Granstedt. Kartanon alueella on my\xc3\xb6s ty\xc3\xb6v\xc3\xa4en asuinrakennus ja erilaisia talousrakennuksia samalta ajalta, kuten esimerkiksi Granstedtin suunnitelma goottilaistyylinen tallirakennus. Nyky\xc3\xa4\xc3\xa4n Erkyl\xc3\xa4n kartanon omistaa Ilkka Brotherus perheineen, ja siell\xc3\xa4 sijaitsee my\xc3\xb6s heid\xc3\xa4n perheyrityksens\xc3\xa4 Sinituote Oy:n p\xc3\xa4\xc3\xa4konttori. _NEWLINE_Erkyl\xc3\xa4nj\xc3\xa4rven toisella puolella on Hautaniemi, jossa on paroni Carl Munckin hauta. J\xc3\xa4rven etel\xc3\xa4rannalla sijaitsevat Eskon koulu ja kartanon entinen torppa Saarentausta. Sen p\xc3\xa4\xc3\xa4rakennuksen vanhimmat osat ovat vuodelta 1879.\n_START_SECTION_\nHistoria\n_START_PARAGRAPH_\nErkyl\xc3\xa4n kartanon kantatila oli Apolan ratsutila, jonka omistajat ovat tiedossa 1540-luvulta alkaen ja joka kehittyi suurtilaksi 1700-luvun loppupuolella. Kartanolla on ollut monia omistajasukuja ja omistajia. Nykyinen rakennuskanta on p\xc3\xa4\xc3\xa4osin Johan Reinhold Munckin (1795\xe2\x80\x931865) ajalta. P\xc3\xa4\xc3\xa4rakennusta ymp\xc3\xa4r\xc3\xb6iv\xc3\xa4 puisto istutettiin 1850-luvulla. Eskon koulu aloitti toimintansa 1857 kartanon omistajan kustannuksella, ja se oli Suomen ensimm\xc3\xa4inen kansakoulu._NEWLINE_Sis\xc3\xa4llissodan aikana kartanoon kuuluvan Ilonummen torpan l\xc3\xa4hist\xc3\xb6ll\xc3\xa4 k\xc3\xa4ytiin saksalaisen karabinierirykmentin ja punakaartin v\xc3\xa4linen taistelu 21. huhtikuuta 1918. Erkyl\xc3\xa4n taistelussa kaatui kuusi saksalaista, joista nelj\xc3\xa4 on haudattu kartanon puistoon. Paikalla on my\xc3\xb6s muistomerkki. Kaatuneet punakaartilaiset on haudattu Iloniemeen.'